Felvidéki megemlékezések az aradi vértanúk emléknapján – képgaléria | Felvidék.ma
Felvidéki megemlékezések az aradi vértanúk emléknapján – képgaléria
Az október 6-i nemzeti gyásznap alkalmából – az Aradon 1849-ben kivégzett 13 honvédtábornok és az ugyanazon a napon Budapesten kivégzett első felelős magyar miniszterelnök hősi áldozatának tiszteletére – Felvidék-szerte tartottak megemlékezéseket. Erről szóló beszámolóink ITT olvashatók.
Emlékezés a pozsonyi és az aradi vértanúkra
Pozsonyban a Csemadok Pozsonyi Városi Választmánya, a Via Nova Ics és a Pozsonyi Magyar Intézet támogatásával emlékezett meg a pozsonyi és az aradi vértanúkról a Kecske-kapui evangélikus temetőben báró Jeszenák János és Rázga Pál sírjánál. (Fotó: Hideghéthy Andrea/Felvidék.ma)
Emlékezés az aradi vértanúkra Kassán
Kassán október 6-án a Thália Színházban emlékeztek a magyar szabadságharc mártírjaira. Mihályi Molnár László történelmi előadása és az Ilosvai Selymes Péter Néptáncegyüttes bemutatója keretezte a nemzeti gyásznap műsorát. Fotó: Nagy Emese/Felvidék.ma
Emlékezés az aradi vértanúkra Somorján
Somorján történelmi környezetben emlékeztek. A Korona-udvarban, azaz a volt Paulánus kolostorban tartotta október 6-i megemlékezését a Csemadok helyi alapszervezete és a Via Nova ICS. Fotó: Csicsay Andrea
Emlékezés az aradi vértanúkra Rozsnyón
Rozsnyón hagyományos módon megemlékeztek az aradi vértanúk kivégzésének gyásznapjáról. A helyi temetőben Szörcsei Antal honvédszázados sírjánál Žemlička Mária, a Csemadok Rozsnyói Területi Választmányának elnöke köszöntötte az egybegyűlteket, majd Nt. Varga Zoltán espereshelyettes tartott megemlékező beszédet. Fotó: Beke Beáta/Felvidék.ma
Emlékezés az aradi vértanúkra Nyárasdon
Nyárasdon is tiszteletadásra gyűltek össze. A helyi római katolikus templom harangjának hívó szava jelezte az októberi mártírok emlékére bemutatott szentmise kezdetét. Bíró Sándor, az egyházközség lelkiatyája szentbeszédében a hősök példája kapcsán beszélt az önzetlen szeretetről. Fotó: Laky Erzsébet/Felvidék.ma
Komáromban a Klapka téren kezdődött az aradi vértanúk és a komáromi vár hősei tiszteletére rendezett megemlékezés. A város gyászszalaggal átkötött díszlobogója előtt a város elöljárói, a politikai és a civil szervezetek, az oktatási intézmények képviselői koszorúztak Klapka György szobránál. Ezt követően közösen az Anglia parkba, az aradi vértanúk emlékoszlopához vonultak a megemlékezők. Komárom sosem feledkezik meg az aradi vértanúk mellett a komáromi vár hőseiről sem: a komáromi vár két korábbi várkapitánya szintén az áldozatok között voltak. Török Ignác honvéd vezérőrnagyot másodikként végezték ki Aradon, míg Lenkey János honvéd tábornok az aradi vár zárkájában hunyt el. Fotó: Szalai Erika/Felvidék.ma
Előző cikkA százdi templom felújításáról „szépen és őszintén”
Következő cikkNyolcadik alkalommal szervezték meg a Barsi Találkozót